PEDRO CARMONA-ALVAREZ

Inventarium

(andre refrenger)

Dikt

INNHOLD

I | Hendelser (portaler)  9
II | Samtaler ved kanten av hva 13
III | Hjemkomst 25
IV | Søvnsider 45
V | Gravskrifter 59
VI | Marisol 71
VII | Innvielse (den lukkede munnens symfoni) 95
VIII | Ofelia i flertall 115
IX | Kongsbarnet (refrenger) 143

… a logic of multiplicities (of which relations are only one aspect)

GILLES DELEUZE

Me quedaré a tu lado, amiga,

hablando con la tierra todo el día

ROSARIO CASTELLANOS

I

HENDELSER

(portaler)

En hvit hest flyter på havet

En kvinne går i vannet med en tent lampe

Vinden tørker den våte marken med sitt ansikt

Papirbåten danser med søvnen til en jentunge

i et hus laget av vann

En gutt leter etter en mistet mynt

Himmelen er en åker av knust glass

Mynten er av melk

En fugl med utspente vinger er en mynt

En jente drømmer at hun bor i en gate

som ligger på bunnen av et glass

Små dokker henger i greiner utenfor et kapell

En jente, like stor som en hånd, i hatt og kjole

oppskåret over ørkenen

Så lenge Gud ikke finnes

Hva ved vinden

er det som har tørket marken

Hva ved vannet gjør papirbåten søvnig

Hvem mister mynter av melk blant stjernene

Hvordan løsner et blad fra sine fugler

Hvordan finner skyggen hvile

i den knoklete vingen til Gud

Hvem er den drømmende jenta

Hvorfor svømmer hun med klærne på

Hvordan flakser hun mot bunnen av ørkenen

Hvorfor er hun ikke begravd

Hvor lenge kan Gud ikke finnes

II

SAMTALER VED KANTEN AV HVA

Ørkenen gnisser i ørene, en hest drømmer

og puster ut som i et lettelsens sukk, dyret

i søvnen, stående eller heter det strålende

Er det jeg som venter, drømmer

eller gresser, hva heter det når hesten

er en ørken som er en drøm

er sengen min laget av halm

av steiner, eller heter det sand

Hvem vet hva hester drømmer

om drømmene freser som slanger

under sanden, hvem vet om ørkenen

er et pledd, om hesten er redd,

kortpustet, pesende, hvem vet

hva hester gjør med pleddene

eller ørkenene vi kaster over dem

Det er best ikke å tenke så mye

på sånt, sa mor mange ganger